Man vas oor vuurwapen en dwelms in Elsiesrivier | Netwerk24
Deur Maygene De Wee 08 Julie 2020 11:49
Kapt. Frederick van Wyk, polisiewoordvoerder, sê die polisie het Dinsdag omstreeks 11:30 inligting opgevolg dat daar 'n ongelisensieerde vuurwapen, ammunisie en dwelms by 'n huis in C.L. Adamsweg, Avonwood, is.
"Toe die lede by die huis opdaag, het 'n man die deur vir hulle oopgemaak. Hulle het die rede vir die besoek verduidelik, waarna hy hulle laat inkom en toegelaat het om die huis te deursoek."
Van die items waarop lede van die bende-eenheid in 'n huis in Avonwood, Elsiesrivier, beslag gelê het. Foto: SAPD
Van Wyk sê die polisie het in die 27-jarige man se slaapkamer 'n ongelisensieerde .22-pistool, 13 patrone, 'n leë magasyn, 'n bruin holster vir 'n vuurwapen, 15 pakkies tik en 'n skaal gevind.
"Die man is vir die besit van 'n ongelisensieerde vuurwapen, die onwettige besit van ammunisie en die besit van dwelms in hegtenis geneem."
Van Wyk sê die vuurwapen sal vir ballistiese toetse gestuur word om vas te stel of dit met enige misdade verbind kan word.